**NÁRODNÁ RADA SLOVENSKEJ REPUBLIKY**

**VII. volebné obdobie**

Číslo: CRD-2206/2017

**779a**

# Spoločná správa

**výborov Národnej rady Slovenskej republiky o prerokovaní návrhu poslancov Národnej rady Slovenskej republiky Jána Podmanického, Martina Glváča a Ľubomíra Petráka na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (tlač 779)**

 Výbor Národnej rady Slovenskej republiky pre sociálne veci ako gestorský výbor **k návrhu poslancov** Národnej rady Slovenskej republiky Jána Podmanického, Martina Glváča a Ľubomíra Petráka na vydanie zákona, ktorým sa mení a dopĺňa zákon
č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov **(tlač 779)** (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

 Národná rada Slovenskej republiky uznesením č. 965 z 8. decembra 2017 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky,

 Výboru Národnej rady Slovenskej republiky pre financie a rozpočet,

 Výboru Národnej rady Slovenskej republiky pre hospodárske záležitosti a

 Výboru Národnej rady Slovenskej republiky pre sociálne veci.

Určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

 Návrh poslancov Národnej rady Slovenskej republiky Jána Podmanického, Martina Glváča a Ľubomíra Petráka na vydanie zákona, ktorým sa mení a dopĺňa zákon
č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov **(tlač 779) prerokovali a odporučili** Národnej rade Slovenskej republiky **schváliť**:

 Ústavnoprávny výbor Národnej rady Slovenskej republiky uznesením č. 329 z 23. januára 2018,

 Výbor Národnej rady Slovenskej republiky pre financie a rozpočet uznesením č. 252 z 29. januára 2018,

 Výbor Národnej rady Slovenskej republiky pre hospodárske záležitosti uznesením
č. 206 z 25. januára 2018,

 Výbor Národnej rady Slovenskej republiky pre sociálne veci uznesením č. 91 z 29. januára  2018.

**IV.**

 Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

V čl. I sa vypúšťa bod 5.

Nasledujúce body sa primerane prečíslujú.

Ide o odstránenie duplicitnej povinnosti pri posudzovaní vydania prechodného pobytu na území SR na základe tzv. modrej karty. Už dnes podľa § 39 ods. 1 písm. d) zákona č. 404/2011 Z. z. o pobyte cudzincov nemôže cudzinecká polícia vydať tzv. modrú kartu (to je spoločný európsky systém udelenia prechodného pobytu na území čl. štátu EÚ pre vysokokvalifikovaného pracovníka), ak zamestnávateľ, ku ktorému má takýto pracovník nastúpiť porušil zákaz nelegálneho zamestnávania. Zavádzať preto rovnaké obmedzenie aj do zákona o službách zamestnanosti je nadbytočné a legislatívne duplicitné. Z tohto dôvodu sa navrhuje vypustenie novelizačného bodu 5.

**Výbor NR SR pre sociálne veci**

**Gestorský výbor odporúča schváliť.**

V čl. I bode 9 sa slová „pripája táto veta“ nahrádzajú slovami „pripájajú tieto vety“ a slová „písm. ai).“ sa nahrádzajú týmto textom: „písm. ai) u zamestnávateľa, ktorý ku dňu podania žiadosti o udelenie prechodného pobytu na účel zamestnania zamestnáva menej ako 30 % štátnych príslušníkov tretej krajiny z celkového počtu zamestnancov, pričom do celkového počtu zamestnancov sa započítavajú zamestnanci v pracovnom pomere dohodnutom najmenej v rozsahu polovice ustanoveného týždenného pracovného času. Splnenie podmienky podielu zamestnávania štátnych príslušníkov tretej krajiny a rozsahu týždenného pracovného času podľa druhej vety na žiadosť úradu preukazuje zamestnávateľ.“.

V súvislosti s návrhom na zníženie administratívnej náročnosti pri vydávaní potvrdenia o možnosti obsadenia voľného pracovného miesta pre vybrané profesie a výlučne v okresoch s nízkou (do 5%) nezamestnanosťou ide o spresnenie kvóra, z ktorého sa vypočíta podiel 30% zamestnancov z tzv. tretích krajín. Kvórum tvoria výlučne interní zamestnanci pracujúci aspoň na polovičný pracovný úväzok, aby si zamestnávateľ nemohol umelo kvórum zvyšovať napr. dočasne pridelenými (agentúrnymi) pracovníkmi, alebo zamestnancami formálne zamestnanými na hodinu mesačne, prípadne zamestnancami na dohody o prácach vykonávaných mimo pracovného pomeru (napr. dohoda o vykonaní práce, alebo o pracovnej činnosti). To znamená, že ak zamestnávateľ z celkového počtu svojich zamestnancov zamestnáva napr. 40 % štátnych príslušníkov tretích krajín a má záujem zamestnať ďalších, aj na výkon zamestnania s nedostatkom pracovnej sily, nebude môcť využiť navrhovaný zjednodušený postup. Uvedené sa navrhuje z dôvodu, aby sa tento nástroj nevyužíval na zabezpečovanie pracovnej sily z tretích krajín, čo by mohlo mať za následok znižovanie mzdových a pracovnoprávnych podmienok v SR. Ide o jedno z opatrení, ktoré má zabrániť tomu, aby sa nedostatok kvalifikovaných pracovných síl zneužíval na sociálny dumping.

**Výbor NR SR pre sociálne veci**

**Gestorský výbor odporúča schváliť.**

V čl. I sa vypúšťa bod 13.

Nasledujúce body sa primerane prečíslujú.

Legislatívno-technické úpravy súvisiace s bodom 5 pozmeňujúceho návrhu.

**Výbor NR SR pre sociálne veci**

**Gestorský výbor odporúča schváliť.**

V čl. I sa bod 14 dopĺňa touto vetou:

„Poznámka pod čiarou k odkazu 23aa znie:

„23aa) [§ 62 písm. f) zákona č. 355/2007 Z. z.](https://www.slov-lex.sk/pravne-predpisy/SK/ZZ/2007/355/#paragraf-62.pismeno-f) o ochrane, podpore a rozvoji verejného zdravia a o zmene a doplnení niektorých zákonov.“.“.

Legislatívno-technické úpravy súvisiace s bodom 5 pozmeňujúceho návrhu.

**Výbor NR SR pre sociálne veci**

**Gestorský výbor odporúča schváliť.**

V čl. I sa za bod 14 vkladá nový bod 15, ktorý znie:

„15. V § 22 sa vypúšťa odsek 11.

Doterajšie odseky 12 a 13 sa označujú ako odseky 11 a 12.“.

Nasledujúce body sa primerane prečíslujú.

Ide o ďalšie spresnenie a rozšírenie opatrení na zabránenie zneužívania nedostatku kvalifikovaných pracovných síl na sociálny dumping. Aplikačná prax v priebehu posledného kalendárneho roka poukazuje na nadbytočnosť tohto ustanovenia, lebo zákon už dostatočne vytvára možnosti krátkodobého pracovného pobytu zamestnancov firiem usídlených mimo Európskej únie pri dodávke služieb či tovarov pre ich tuzemského (slovenského)obchodného partnera. Naopak, skutočnosť, že v minulom roku v porovnaní s rokom 2016 bol zaznamenaný 3-násobný nárast počtu udelených povolení na zamestnanie podľa tohto ustanovenia, pričom išlo takmer výlučne o prácu na výrobných linkách dokazuje, že narastá zneužívanie tohto ustanovenia na zvyšovanie počtu štátnych príslušníkov tzv. tretích krajín u slovenských zamestnávateľov na výkon nízko kvalifikovanej práce. Vo väčšine prípadov ide o zmluvy medzi tuzemskou právnickou osobou alebo fyzickou osobou a subjektom so sídlom v tretej krajine pôsobiacim ako agentúra zamestnávajúca osoby na účel ich následného vyslania na výkon práce na územie SR. Túto skutočnosť vnímame ako ďalší nástroj dovozu lacnej pracovnej sily, a preto s cieľom zabránenie sociálneho dumpingu, ako aj s ohľadom na už navrhnuté zjednodušenie podmienok pre zamestnávanie štátnych príslušníkov tretích krajín v zamestnaniach s nedostatkom pracovnej sily, sa navrhuje vypustenie tohto ustanovenia.

**Výbor NR SR pre sociálne veci**

**Gestorský výbor odporúča schváliť.**

V čl. I bode 15 sa slová „ods. 13“ nahrádzajú slovami „ods. 12“ a vypúšťajú sa slová „a slová „odseku 11“ sa nahrádzajú slovami „odseku 12““.

Legislatívno-technické úpravy súvisiace s bodom 5 pozmeňujúceho návrhu.

**Výbor NR SR pre sociálne veci**

**Gestorský výbor odporúča schváliť.**

V čl. I bod 18 znie:

„18. V § 23 ods. 5 sa vypúšťa tretia veta.“.

Legislatívno-technické úpravy súvisiace s bodom 5 pozmeňujúceho návrhu.

**Výbor NR SR pre sociálne veci**

**Gestorský výbor odporúča schváliť.**

V čl. I bode 21 sa vypúšťajú slová „a 11“.

Legislatívno-technické úpravy súvisiace s bodom 5 pozmeňujúceho návrhu.

**Výbor NR SR pre sociálne veci**

**Gestorský výbor odporúča schváliť.**

V čl. I bode 23 úvodnej vete sa slová „odsekom 12, ktorý znie“ nahrádzajú slovami „odsekmi 12 a 13, ktoré znejú“, v § 23b ods. 12 sa vypúšťajú slová „§ 22 ods. 11 alebo“ a na konci sa dopĺňa odsek 13, ktorý znie:

„(13) Príslušný úrad pre splnenie informačnej povinnosti podľa odsekov 2, 3, 6 až 8 je úrad, v ktorého územnom obvode je miesto výkonu práce.“.

Legislatívno-technické úpravy súvisiace s bodom 5 pozmeňujúceho návrhu.

Z dôvodu odstránenia aplikačných nejasností sa navrhuje výslovne ustanoviť príslušnosť úradu práce, sociálnych vecí a rodiny pre plnenie oznamovacej povinnosti zamestnávateľa a informujúcej organizácie pri zamestnávaní občana členského štátu Európskej únie a štátneho príslušníka tretej krajiny.

**Výbor NR SR pre sociálne veci**

**Gestorský výbor odporúča schváliť.**

V čl. I bode 36 v § 72ad ods. 2 sa slová „Ústredie posúdi žiadosť o vydanie potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu, a úrad“ nahrádzajú slovom „Úrad“.

Nadväzne na vypustenie novelizačného bodu 5 sa navrhuje úprava prechodného ustanovenia v § 72ad ods. 2.

**Výbor NR SR pre sociálne veci**

**Gestorský výbor odporúča schváliť.**

V čl. I bode 36 v § 72ad sa za odsek 2 vkladá nový odsek 3, ktorý znie:

„(3) Platné povolenie na zamestnanie podľa § 22 ods. 10 v znení účinnom do 30. apríla 2018 udelené pred 1. májom 2018 zostáva v platnosti; ustanovenie § 23 tým nie je dotknuté.“.

Doterajší odsek 3 sa primerane prečísluje.

Nadväzne na bod 5 pozmeňujúceho návrhu sa navrhuje doplnenie prechodného ustanovenia, ktorým sa zabezpečí, že povolenia na zamestnanie udelené podľa § 22 ods. 10 do 1. mája 2018 ostanú v platnosti na obdobie, na ktoré boli udelené.

**Výbor NR SR pre sociálne veci**

**Gestorský výbor odporúča schváliť.**

V čl. I, 36. bode (§ 72ad ods. 3) sa za slová „nebola vybavená“ vkladajú slová „do 30. apríla 2018“.

Pozmeňujúci návrh v súlade s princípom právnej istoty konkretizuje doplnením relevantného dátumu znenie prechodnéhoustanovenia.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre hospodárske záležitosti**

**Výbor NR SR pre sociálne veci**

**Gestorský výbor odporúča schváliť.**

**V.**

 **Gestorský výbor** na základe stanovísk výborov k návrhu poslancov Národnej rady Slovenskej republiky Jána Podmanického, Martina Glváča a Ľubomíra Petráka na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov **(tlač 779)** a v ich uzneseniach uvedených pod bodom III. tejto správy **odporúča** Národnej rade Slovenskej republiky návrh zákona v znení schválených pozmeňujúcich a doplňujúcich návrhov

**schváliť.**

**VI.**

 Gestorský výbor odporúča **hlasovať o návrhoch 1** **až 12** v štvrtej časti tejto spoločnej správy **spoločne** so stanoviskom gestorského výboru **schváliť.**

 **Spoločná správa** výborov Národnej rady Slovenskej republiky o prerokovaní návrhu zákona vo výboroch Národnej rady Slovenskej republiky v druhom čítaní **bola schválená** uznesením Výboru Národnej rady Slovenskej republiky pre sociálne veci
č. 95 z 30. januára 2018.

Týmto uznesením výbor zároveň poveril spoločného spravodajcu **Ľubomíra Vážneho,** aby na schôdzi Národnej rady Slovenskej republiky pri rokovaní o predmetnom návrhu zákona informoval o výsledku rokovania výborov a predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Bratislava 30. januára 2018

**Alena B a š i s t o v á v. r.**

**predsedníčka výboru**